vyzve európske normalizačné organizácie, aby do konca roka 2018 vypracovali normy na podporu celosvetovej interoperability a bezproblémovej dôveryhodnej autentifikácie pri komunikácii medzi predmetmi, zariadení a fyzických a právnických osôb na základe porovnateľných dôveryhodných modelov,

vyzve európske normalizačné organizácie aby do konca roka 2016 vypracovali praktické usmernenia týkajúce sa internetu vecí, 5G, cloudu, veľkých dát a inteligentných tovární,

Komisia v oblasti cloud computingu požiada európske normalizačné organizácie aktualizovali mapovanie noriem a usmernení týkajúcich sa cloudu pre koncových užívateľov (najmä MSP a verejný sektor) v spolupráci s medzinárodnými organizáciami pre vývoj noriem, poskytovateľmi cloudových služieb a koncovými užívateľmi, a to do polovice roka 2017.

V oznámení Komisie Priority v oblasti normalizácie IKT pre jednotný digitálny trh je uvedený zoznam prioritných oblastí tvoriacich základné stavebné prvky pre digitálny jednotný trh, v ktorých je intenzívnejšia normalizácia IKT potrebná najviac: komunikácie 5. generácie (5G), cloud computing, internet vecí, technológie (veľkých) dát a kybernetická bezpečnosť. Ide o základné technologické stavebné prvky, o ktoré sa budú opierať oblasti, ako napríklad elektronické zdravotníctvo, prepojené a automatizované vozidlá, inteligentná energia, vyspelá výroba alebo inteligentné mestá. Komisia v tejto fáze nepredpokladá, že by európskym normalizačným organizáciám zaslala žiadosti o normalizáciu, ale požiada ich, aby sa zapojili do celého radu prípravných činností zameraných na mapovanie a prípravu príslušných noriem.

Orientačné údaje uvedené v pracovnom programe nemajú vplyv na rozpočet, ktorý by prekročil rámec toho, s čím sa už vo finančnom výhľade na rok 2017 počíta.

Ročný pracovný program Únie pre európsku normalizáciu na rok 2017 (ďalej len „ročný pracovný program Únie“) má priniesť nový impulz pre európsku normalizáciu, a preto je súčasťou komplexného balíka dokumentov v oblasti normalizácie, ktorý tvorí oznámenie „Európske normy pre 21. storočie“, pracovný dokument útvarov Komisie o normalizácii v oblasti služieb a oznámenie o správe o vykonávaní nariadenia podľa článku 24. V ročnom pracovnom programe Únie sa osobitná pozornosť venuje oznámeniu Priority v oblasti normalizácie IKT, prijatému 19. apríla 2016. Tento ročný pracovný program Únie je prijatý aj s prihliadnutím na diskusie v rámci spoločnej iniciatívy v oblasti normalizácie, ktorú Komisia uviedla do života po schválení stratégie jednotného trhu.

Ako je uvedené v stratégii jednotného trhu, Komisia prijala dokument o normalizácii v oblasti služieb ako pracovný dokument útvarov Komisie priložený k oznámeniu „Európske normy pre 21. storočie“. V tomto dokumente sa objasňuje rozsah pôsobnosti noriem v oblasti služieb, ich špecifiká, výhody aj problémy. Komisia s cieľom podporiť väčšie vypracovávanie a využívanie európskych noriem a riešiť vnútroštátne prekážky, ktoré pretrvávajú v rámci existujúceho právneho rámca, najmä v smernici o službách, navrhuje kombinovaný prístup založený na:

intenzívnejšej tvorbe európskych noriem v oblasti služieb na základe rámca pre monitorovanie vnútroštátnych noriem a ďalších noriem v oblasti služieb a potrieb trhu, pričom sa určia oblasti, v ktorých by sa mohli vypracovať európske normy, stanovia sa priority v súlade s prioritami EÚ a podnieti sa tvorba noriem,

zlepšení vzájomného uznávania a znížení súvisiacich vnútroštátnych prekážok, počnúc cieleným preskúmaním existujúcich pravidiel a postupov schvaľovania noriem a osvedčení v zvolenej oblasti, ako aj hodnotením rovnocennosti požiadaviek, a

účinnejšom informovaní poskytovateľov služieb, vrátane zlepšenia dostupnosti informácií o normách a súvisiacich požiadavkách prostredníctvom jednotnej digitálnej brány.

Komisia na základe uvedených skutočností:

zhodnotí, či existujú oblasti, v ktorých dochádza k rozporom alebo duplicite medzi vnútroštátnymi normami v oblasti služieb, alebo či existujú prípadné oblasti, ktoré nie sú pokryté na úrovni politík, pokiaľ ide o desať priorít Komisie, každoročne predloží správu v rámci správy Európskemu parlamentu a Rade o politike EÚ v oblasti normalizácie, na tomto základe sa rozhodne, či vydá mandáty alebo odporučí, aby Európsky výbor pre normalizáciu vypracoval normy alebo produkty normalizácie,

osloví do konca roka 2016 európske a vnútroštátne normalizačné organizácie, ako aj zainteresované strany s cieľom dohodnúť kritériá na stanovenie priorít pre európske normy v oblasti služieb,

v roku 2017 začne cielené preskúmanie, aby získala informácie o existujúcich pravidlách a postupoch schvaľovania noriem a osvedčení a o posúdení rovnocennosti požiadaviek s cieľom podporiť osvedčené postupy, odstrániť prekážky a zabezpečiť čo najširšie prijatie primeraných postupov posudzovania rovnocennosti,

odporúča, aby Európsky výbor pre normalizáciu: i) do konca roka 2016 dokončil prácu na mapovaní medzinárodných, európskych a vnútroštátnych noriem v oblasti služieb a priebežne v ňom pokračoval; ii) vydával každoročne zoznam oblastí, v ktorých by mohlo dôjsť k rozporom alebo duplikácii medzi vnútroštátnymi normami v oblasti služieb alebo prípadných nedostatočne pokrytých oblastí, v ktorých by mohli byť vypracované európske normy v oblasti služieb; a iii) určil, či existujú oblasti, v ktorých chýbajúce prepojené normy týkajúce sa výrobkov a služieb bránia rozvoju,

odporúča vnútroštátnym normalizačným orgánom rozhodujúcim o vypracovaní vnútroštátnych noriem v oblasti služieb, aby zohľadňovali európsky rozmer a zvážili, či by nebolo vhodnejšie vypracovať európsku normu v oblasti služieb,

odporúča členským štátom, aby preskúmali využívanie európskych noriem v oblasti služieb pri zavádzaní alebo revízii právnych predpisov týkajúcich sa podmienok prístupu na trh v sektoroch služieb,

Navrhované opatrenia dopĺňajú ostatné opatrenia v oblasti služieb a normalizáciu v rámci stratégie jednotného trhu, ako aj v rámci spoločnej iniciatívy v oblasti normalizácie. Opatrenia sa vykonávajú v rámci existujúcich štruktúr a procesov európskeho normalizačného systému a využívajú sa pri nich existujúce fóra a skupiny.

Vykonávanie navrhovaného rámca sa začne v roku 2016, po prijatí balíka dokumentov Komisie o normalizácii. V roku 2017 Komisia zintenzívni svoje úsilie a navrhne praktické riešenia na podporu lepšieho rozvoja a využívania európskych noriem v oblasti služieb, zvyšovanie povedomia a odstraňovanie prekážok, ktorým čelia európski poskytovatelia služieb.

2.3.Strategické prioritné oblasti pre žiadosti o normalizáciu adresované európskym normalizačným organizáciám v roku 2017

Komisia určila svoje strategické priority, pokiaľ ide o európsku normalizáciu v nasledujúcich oblastiach, v ktorých plánuje požiadať európske normalizačné organizácie o vypracovanie noriem a produktov normalizácie. Oblasti sú priamo previazané s týmito prioritami Komisie: prepojený jednotný digitálny trh; odolná energetická únia uplatňujúca výhľadovú politiku v oblasti zmeny klímy, prehĺbenejší a spravodlivejší vnútorný trh s posilnenou priemyselnou základňou.

V rámci prepojeného jednotného digitálneho trhu majú navrhované opatrenia za cieľ posilniť digitálne zručnosti a využívanie digitálnych technológií, čo znamená:

rozvíjať a začať vykonávať komplexný európsky rámec pre povolania v oblasti IKT, slúžiaci ako referencia, pokiaľ ide o zručnosti vyžadované a využívané na pracoviskách v oblasti informačných a komunikačných technológií (IKT), v ktorom budú jednotlivé úrovne schopností, zručností a vedomostí opísané spoločným jazykom zrozumiteľným v celej Európe,

zlepšiť a uľahčiť ohlasovacie formality požadované právnymi aktmi Únie a členských štátov v prípade lodí plávajúce do prístavov členských štátov alebo odchádzajúce z týchto prístavov, s cieľom znížiť administratívnu záťaž pre lodné spoločnosti,